FI Euroopan unionin virallinen lehti CE 78/234

(2004/C 78 E/0237)

KIRJALLINEN KYSYMYS E-3174/03

esittäjä(t): Charles Tannock (PPE-DE) komissiolle

(27. lokakuuta 2003)

Aihe: Eurooppalainen elokuvateollisuus

Mitä Media-ohjelmaan kuuluvia toimia Euroopan unioni on toteuttanut parantaakseen eurooppalaisten elokuvakäsikirjoitusten laatua? Voiko käsikirjoittaja halutessaan saada teokseensa yleiseurooppalaiset tekijänoikeudet? Kunnioitetaanko näitä tekijänoikeuksia täysin myös muissa valtioissa Yhdysvallat mukaan luettuna?

Monet kansallista tukea tai Euroopan unionin tukea saavat elokuvat ovat pienen yleisön taide-elokuvia. Uskooko komissio, että kyseisten elokuvien katsojamäärät kasvaisivat, jos niissä olisi omankielisen tekstityksen lisäksi myös englanninkielinen tekstitys, eli esimerkiksi Italiassa esitettävässä saksalaisessa elokuvassa olisi sekä italian- että englanninkielinen tekstitys?

Uskooko komissio, että Hollywood-tuotannon ylivalta syö nekin eurooppalaiset elokuvat, joilla muuten olisi kaupallisen menestyksen mahdollisuuksia? Millä keinoin komissio tässä tapauksessa uskoo voivansa parantaa eurooppalaisen elokuvan asemaa?

Viviane Redingin komission puolesta antama vastaus

(19. joulukuuta 2003)

Arvoisa parlamentin jäsen kysyy, mitä Media-ohjelmaan kuuluvia toimia unioni toteuttaa eurooppalaisten elokuvakäsikirjoitusten laadun parantamiseksi. Unioni on Media-ohjelmien kautta hyväksynyt useita toimenpiteitä, joilla pyritään eurooppalaisen elokuvateollisuuden tukemiseen keskittymällä tiettyihin avainaloihin, kuten koulutukseen, kehittämiseen, levittämiseen ja myynninedistämiseen. Koulutustoimissa paneudutaan erityisesti käsikirjoitusten laatimiseen. Kansainvälisten tekijänoikeuksien osalta todettakoon, että kirjallisten ja taiteellisten teosten suojelemista koskevan Bernin yleissopimuksen 5 artikla sitoo kaikkia sopimuksen allekirjoittaneita osapuolia. Artiklassa säädetään seuraavaa: ”Tekijöillä on tässä yleissopimuksessa suojattujen teostensa osalta muissa liittomaissa kuin teoksen alkuperämaassa ne oikeudet, jotka noiden maiden asianomaisissa laeissa nyt tai vastedes myönnetään niiden omille kansalaisille, samoin kuin tässä yleissopimuksessa erityisesti myönnetyt oikeudet.” Yleissopimus koskee kaikkia unionin jäsenvaltioita sekä muita sopimusosapuolivaltioita, Yhdysvallat mukaan luettuna.

Komissio valmistelee parhaillaan ehdotusta Euroopan audiovisuaalialaa koskevista uuden sukupolven ohjelmista. Tekstitys on eräs keskustelun aiheena olevista asioista. Tekstitystä pidetään yhtenä mahdollisuutena kulttuurisen monipuolisuuden edistämisessä. Tässä kysymyksessä tekstitys ja kieliversioiden jälki-äänitys esitetään kuitenkin toistensa vastakohtina. Englanniksi tekstittämistä koskevia pyyntöjä voidaan esittää nykyisenkin tukijärjestelmän voimassa ollessa. Komissio kuitenkin arvioi, että englanninkielisten tekstien lisäämisellä tuskin olisi vaikutusta teosten levitykseen.

Komissio on huolissaan muiden kuin kotimaisten eurooppalaisten elokuvien levikistä niiden oman alueen ulkopuolella. Komissio on kehittänyt useita erilaisia tukijärjestelmiä ongelman ratkaisemiseksi. Media-ohjelmalla tuetaan audiovisuaalisten teosten (fiktion, dokumenttien, piirrosohjelmien ja interaktiivisten ohjelmien) sekä eurooppalaisten elokuvateattereissa esitettävien, video-, DVD- tai televisiolevitykseen tarkoitettujen elokuvien levittämistä. Sen avulla tuetaan myös elokuvateatteriverkostoa, joka käyttää yhteistä strategiaa eurooppalaisten elokuvien myynninedistämiseen ja markkinointiin.

Media Plus -ohjelmaan kuuluu niin elokuvateattereissa (levityksestä vastaavia yhtiöitä koskeva automaattisen tuen ja valikoivan tuen järjestelmä, sekä myyntiedustajia ja elokuvateattereiden omistajia koskevat järjestelmät) kuin televisiossa, DVD:llä tai videolla levitettäviä elokuvia koskevia järjestelmiä.

Levityksestä vastaavat yhtiöt: Automaattista tukea koskevan järjestelmän tarkoituksena on kannustaa ja tukea uusien, muiden kuin kotimaisten eurooppalaisten elokuvien laajempaa kansainvälistä levitystä. Levittäjälle maksetaan tukea elokuvan saavuttaman katsojamäärän perusteella. Levittäjällä on velvollisuus sijoittaa saamansa tuki uudelleen toisen ei-kotimaisen eurooppalaisen elokuvan levitykseen. Tämä kannustaa tuottaja- ja levittäjäsektorien välisten yhteyksien luomiseen ja parantaa muiden kuin kotimaisten eurooppalaisten elokuvien kilpailuasemaa. Valikoivan tukijärjestelmän tavoitteena on myös kannustaa eurooppalaisten elokuvalevittäjien sekä levityksestä vastaavien yhtiöiden, myyntiedustajien ja tuottajien välisten yhteistyöverkostojen kehittämistä ja vahvistamista.

Myyntiedustajat: Tukijärjestelmän tavoitteena on rohkaista ja tukea uusien, muiden kuin kotimaisten eurooppalaisten elokuvien laajempaa kansainvälistä levitystä. Myyntiedustajalle maksetaan tukea elokuvan saavuttaman menestyksen perusteella. Myyntiedustajalla on velvollisuus sijoittaa saamansa tuki uudelleen toisen ei-kotimaisen eurooppalaisen elokuvan levitykseen.

Elokuvateattereiden omistajat: Tavoitteena on kannustaa kaupallisten eurooppalaisten ensi-iltaelokuva-teattereiden verkostoitumista sekä muissa Euroopan maissa tuotettujen elokuvien ottamista näiden elokuvateattereiden ohjelmistoihin.

Televisio: Järjestelmä on suunnattu eurooppalaisille yrityksille, jotka toimillaan edistävät riippumattomien yhtiöiden tuottamien eurooppalaisten televisio-ohjelmien liikkumista yhteisössä ja sen ulkopuolella. Sillä rohkaistaan lähetystoiminnasta huolehtivien sekä levitystä ja tuotantoa harjoittavien eurooppalaisten riippumattomien yhtiöiden välistä yhteistyötä. Tukijärjestelmän pyrkimyksenä on kannustaa riippumattomia tuotantoyhtiöitä tuottamaan teoksia (fiktiota, dokumentteja ja piirrosohjelmia) yhteistyössä vähintään kahden, mielellään useamman, levitystoiminnan harjoittajan kanssa, jotka toimivat tai osallistuvat toimintaan useamman jäsenvaltion alueella ja jotka kuuluvat eri kielivyöhykkeisiin.

DVD ja video: Järjestelmä on suunnattu eurooppalaisille yrityksille, jotka toimillaan vahvistavat yksityiskäyttöön tarkoitettujen välineiden avulla tapahtuvaa eurooppalaisten teosten levitystoimintaa. Järjestelmä kannustaa levityksestä vastaavia yhtiöitä investoimaan digitaalitekniikkaan ja muissa Euroopan maissa tuotettujen teosten video- ja DVD-myynnin edistämiseen.